– Jeg gikk og rusla i fjæra og kikka på alt som hadde rekt i land. Vi pleier å rydde i fjæra hvert eneste år. Det er jo rett nedenfor huset her, forteller Helene Wilhelmsen.

Men det hun skulle finne i fjæra på Ingøy helt nordvest i Finnmark hadde hun ikke i sin villeste fantasi kunnet forestille seg.

– Jeg så jo det lå en flaske og sparket borti den. Det er jo bestandig spennende å lete i fjæra, og jeg så jo at det lå et ark inni flaska, forteller hun.

I fjæra med det store, åpne havet rett ut ble flaskeposten kastet for 23 år siden. Skjærtorsdag ble den funnet igjen. Foto: Allan Klo / NRK

Helenes historie ble først omtalt i iFinnmark.no, etter at hun selv fortalte om det på sin egen Facebook-side.

Måtte sage opp

Arket som lå inni fikk hun ikke ut med en gang og hun måtte ta flaska med seg opp til huset som familien har hatt som sommerhus i mange år. Der saget hun opp flaska og tok ut et ark som gjorde at hun ble helt satt ut.

På arket sto det nemlig at flaskeposten var kastet på havet på Finnes på Ingøy 14. mai 1996. I tillegg til en tegning sto det også et navn og en adresse.

Lillebrorens navn, Og hjemmeadressen i Havøysund.

Helenes 15 år yngre lillebror som brått og tragisk døde for fire år siden.

Etter 23 år i havet ble flaskeposten som den da fem år gamle Marius funnet av sin søster. Foto: Allan Klo / NRK

– Jeg fikk en skikkelig klump i magen og tenkte at nå er det noe han vil fortelle meg. Det var så rart. Så ubeskrivelig, forteller Helene.

I 1996 var Marius bare fem år gammel, og Helene antar en større bror hadde hjulpet han med å skrive navn og adresse på brevet før det ble kasta på sjøen i et område med det store Norskehavet rett ut.

Døde uventa

For fire år siden ble den ferdig utdanna kokken Marius brått syk og fikk kraftige oppkast. Han hadde akkurat flytta hjem til Havøysund og skulle begynne i ny jobb på kjøkkenet på helsesenteret.

Marius Strande var kokk og hadde akkurat fått seg ny jobb. Men han rakk aldri å starte i nyjobben før han døde. Foto: Privat

Men dagen før sin første arbeidsdag fant faren han død – og ingen har klart å finne ut hvorfor.

– Han ble bare sendt hjem igjen, og det eneste vi har fått forklart er at hjertet ikke tålte påkjenning med så kraftige oppkast over tid, forteller hun.

Helene og familien føler at Marius ikke fikk den hjelpen han trengte.

– Det går ikke en dag uten at jeg tenker på han. Derfor betyr denne flaskeposten mer enn noen kan forestille seg. Den er gull verdt, sier Helene.

Etter at det spesielle funnet ble kjent har Helene fått mange hilsninger.

– Mange har gitt uttrykk for at de syns det er en svært spesiell og rørende historie, sier hun.